

**гражданин Г.З. Нуриәхмәт шикаятенә бәйле рәвештә «Татарстан Республикасында гражданнарның җыелышлар, митинглар, демонстрацияләр, урам йөрешләре һәм пикетлар уздыру хокукларын гамәлгә ашыру шартларын тәэмин итү турында» 2012 елның 25 декабрендәге 91-ТРЗ номерлы Татарстан Республикасы Законының 3 статьясындагы 4 өлешенең һәм 11 статьясындагы 2 өлешенең конституциячеллеген тикшерү турындагы эш буенча**

Казан шәһәре 2015 елның 1 декабре

Татарстан Республикасы Конституция суды, Рәисе Ф.Г. Хөснетдинов, судьялары Р.Ф. Гафиятуллин, Л.В. Кузьмина, Р.Г. Сәхиева, А.А. Хамматова, А.Р. Шакараев составында,

Татарстан Республикасы Конституциясенең 109 статьясына (дүртенче өлеш), «Татарстан Республикасы Конституция суды турында» Татарстан Республикасы Законының 3 статьясындагы бишенче һәм тугызынчы өлешләренә, 39 статьясының беренче өлешенә һәм икенче өлешенең 1 пунктына, 68, 83, 100, 101 һәм 103 статьяларына таянып,

ачык суд утырышында «Татарстан Республикасында гражданнарның җыелышлар, митинглар, демонстрацияләр, урам йөрешләре һәм пикетлар уздыру хокукларын гамәлгә ашыру шартларын тәэмин итү турында» 2012 елның 25 декабрендәге 91-ТРЗ номерлы Татарстан Республикасы Законының 3 статьясындагы 4 өлешенең һәм 11 статьясындагы 2 өлешенең конституциячеллеген тикшерү турындагы эшне карады.

Эшне карауга гражданин Г.З. Нуриәхмәтнең шикаяте сәбәп булды. Мөрәҗәгать итүче тарафыннан дәгъва белдерелә торган хокукый нигезләмәләрнең Татарстан Республикасы Конституциясенә туры килү-килмәве турындагы мәсьәләдә килеп туган билгесезлек эшне карауга нигез булды.

Докладчы судья Р.Г. Сәхиева мәгълүматын, яклар — гражданин Г.З. Нуриәхмәт, дәгъва белдерелә торган норматив хокукый актны чыгарган орган вәкилләре — Татарстан Республикасы Дәүләт Советының Законлылык һәм хокук тәртибе комитеты рәисе Ш.Ш. Яһудин, Татарстан Республикасы юстиция министрының беренче урынбасары Р.И. Заһидуллин, Казан шәһәре муниципаль берәмлеге Башкарма комитеты Аппараты хокук идарәсенең финанс һәм хезмәт законнары мәсьәләләре бүлеге башлыгы А.В. Токмаков, суд утырышына дәгъва белдерелә торган норматив хокукый актны чыгарган орган вәкиле үтенечнамәсе буенча чакырылган белгеч — Татарстан Республикасы Транспорт һәм юл хуҗалыгы министрлыгының автомобиль транспорты бүлеге әйдәүче киңәшчесе А.Н. Муллин аңлатмаларын, суд утырышына чакырылган: Татарстан Республикасы Президенты вәкиле — Татарстан Республикасы Президентының Дәүләт-хокук идарәсенең закон проектлары эшләү бүлеге мөдире Д.И. Мәхмутовның, Татарстан Республикасы Дәүләт Советының вәкаләтле вәкиле — Татарстан Республикасы Дәүләт Советы Аппараты Хокук идарәсе башлыгы А.А. Ощепковның, Татарстан Республикасы Министрлар Кабинеты — Татарстан Республикасы Хөкүмәте вәкиле — Татарстан Республикасы Министрлар Кабинеты Аппараты Хокук идарәсенең административ хокук һәм законнарны системалаштыру бүлекчәсе мөдире Д.Н. Латыпованың, Татарстан Республикасы Югары суды Рәисе вәкиле — Татарстан Республикасы Югары суды судьясы Р.С. Ибраһимовның, Татарстан Республикасы Арбитраж суды Рәисе вәкиле — Татарстан Республикасы Арбитраж судының суд практикасын анализлау һәм гомумиләштерү бүлеге башлыгы урынбасары Т.Р. Гыйззәтовның, Татарстан Республикасы Прокуроры вәкиле — Татарстан Республикасы Прокуроры урынбасары Г.С. Галимовның, Татарстан Республикасында Кеше хокуклары буенча вәкаләтле вәкилдән — Татарстан Республикасында Кеше хокуклары буенча вәкаләтле вәкил аппаратының гражданнар хокукларын торгызу мәсьәләләре бүлеге башлыгы урынбасары Р.И. Сәйфетдинованың чыгышларын тыңлап, суд утырышында тәрҗемәче — Казан федераль университетының Лев Толстой исемендәге Филология һәм мәдәниятара багланышлар институтының гомуми һәм төрки тел белеме кафедрасы доценты Р.М. Болгарова катнашында, тапшырылган документларны һәм башка материалларны өйрәнгәннән соң, Татарстан Республикасы Конституция суды

**билгеләде:**

1. Татарстан Республикасы Конституция судына «Татарстан Республикасында гражданнарның җыелышлар, митинглар, демонстрацияләр, урам йөрешләре һәм пикетлар уздыру хокукларын гамәлгә ашыру шартларын тәэмин итү турында» 2012 елның 25 декабрендәге 91-ТРЗ номерлы Татарстан Республикасы Законының 3 статьясындагы 4 өлеше һәм 11 статьясындагы 2 өлеше белән үзенең конституциячел хокуклары һәм ирекләре бозылуга карата гражданин Г.З. Нуриәхмәт шикаять белән мөрәҗәгать итте. Дәгъва белдерелә торган Татарстан Республикасы Законының 3 статьясындагы 4 өлеше нигезендә муниципаль берәмлекләр администрацияләрендә һәм Татарстан Республикасы Министрлар Кабинеты вәкаләт тапшырган башкарма хакимият органында гавами чаралар уздыру турындагы хәбәрнамәләрне кабул итү өчен җаваплы вазыйфаи затлар һәм (яисә) структур бүлекчәләр билгеләнә. 11 статьяның дәгъва белдерелә торган 2 өлеше билгеләгәнчә, Татарстан Республикасы башкарма хакимиятенең транспорт һәм юллар хуҗалыгы өлкәсендәге вәкаләтле органының гомуми файдаланудагы транспорт өчен кулланыла торган транспорт инфраструктурасы объектларында гавами чара уздыруга каршы килә торган хәлләр турындагы бәяләмәсе гавами чара уздыру урынын һәм (яисә) вакытын үзгәртү турындагы нигезләнгән тәкъдимне «Җыелышлар, митинглар, демонстрацияләр, урам йөрешләре һәм пикетлар турында» 2004 елның 19 июнендәге 54-ФЗ номерлы Федераль законда билгеләнгән срокларда гавами чаралар уздыру турында хәбәрнамә бирелә торган Татарстан Республикасы Министрлар Кабинетының вәкаләтле башкарма хакимият органы яки җирле үзидарә органы тарафыннан гавами чараны оештыручыга җиткерү өчен нигез була.

Шикаятьтән һәм аңа кушымта итеп бирелгән документлар күчермәләреннән күренгәнчә, гражданин Г.З. Нуриәхмәт, «Бөтентатар иҗтимагый үзәге» иҗтимагый оешмасының әгъзасы буларак, берничә тапкыр Казан шәһәре муниципаль берәмлеге Башкарма комитетына әлеге оешма тарафыннан митинглар һәм пикетлар формасында гавами чаралар уздыру турында белдерүләр биргән булган, аларны килештерүдән аңа баш тартылган, шул исәптән күрсәтелгән урыннарда башка гавами чараларның планлаштырылган булуы да сәбәп булган.

Мөрәҗәгать итүче үз шикаятендә шулай ук аның тарафыннан Солтангалиев мәйданында митинг уздыру турында белдерү бирелгән булуын күрсәтә, әмма, әлеге территориядә түләүле муниципаль парковка оештырылу сәбәпле, аны үткәрү рөхсәт ителмәгән. Шул ук вакытта, аның фикеренчә, парковка, автомобиль юлы өлеше буларак, транспорт инфраструктурасы объектларына керә, шуңа күрә дәгъвалана торган Законның 11 статьясындагы 2 өлешендә каралган Татарстан Республикасы башкарма хакимиятенең транспорт һәм юллар хуҗалыгы өлкәсендәге вәкаләтле органының гомуми файдаланудагы транспорт өчен кулланыла торган транспорт инфраструктурасы объектларында гавами чара уздыруга каршы килә торган хәлләр турындагы бәяләмәсе гавами чараны уздырудан баш тартуга нигез була ала. Әмма, мөрәҗәгать итүче күрсәткәнчә, әлеге бәяләмәнең эчтәлеге белән ул таныштырылмаган.

Гражданин Г.З. Нуриәхмәт фикеренчә, дәгъвалана торган закон нигезләмәләре килгән белдерүләрне җирле үзидарә органнарының вазыйфаи затлары һәм (яисә) структур бүлекчәләре тарафыннан кабул итү һәм карау тәртибен, аерым алганда, гавами чараларны уздыру турындагы белдерүләрне карау өчен җаваплы булучыларны билгеләмиләр һәм гавами чараларны оештыручыларның андый чараларны уздыру турындагы элегрәк бирелгән белдерүләр белән танышып чыгу тәртибен, шул исәптән тиешле мәгълүматны гавами хакимият органнарының Интернет мәгълүмат-телекоммуникация челтәрендәге рәсми сайтында урнаштыру юлы белән, билгеләмиләр, шулай ук Татарстан Республикасы башкарма хакимиятенең транспорт һәм юллар хуҗалыгы өлкәсендәге вәкаләтле органының гомуми файдаланудагы транспорт өчен кулланыла торган транспорт инфраструктурасы объектларында гавами чара уздыруга каршы килә торган хәлләр турындагы бәяләмәсен гавами чараны оештыручылар игътибарына хокукый җиткерү механизмын күздә тотмыйлар.

Бәян ителгәннәр нигезендә гражданин Г.З. Нуриәхмәт Татарстан Республикасы Конституция судыннан «Татарстан Республикасында гражданнарның җыелышлар, митинглар, демонстрацияләр, урам йөрешләре һәм пикетлар уздыру хокукларын гамәлгә ашыру шартларын тәэмин итү турында» Татарстан Республикасы Законының 3 статьясындагы 4 өлешен һәм 11 статьясындагы 2 өлешен Татарстан Республикасы Конституциясенең 28 (беренче өлеш), 43, 48 (беренче өлеш) һәм 58 (икенче өлеш) статьяларына туры килми дип тануны сорый, алар нигезендә закон һәм суд каршында һәркем тигез; Татарстан Республикасында гражданнар закон нигезендә тыныч кына, коралсыз килеш җыелырга, җыелышлар, митинглар һәм демонстрацияләр, урам йөрешләре һәм пикетлаулар уздырырга хокуклы; һәркем теләсә нинди законлы ысул белән ирекле рәвештә мәгълүмат эзләргә, алырга, тапшырырга, әзерләргә һәм таратырга хокуклы; Татарстан Республикасында кеше һәм гражданның хокукларын һәм ирекләрен юкка чыгара яисә киметә торган законнар чыгарылмаска тиеш.

Шулай итеп, «Татарстан Республикасында гражданнарның җыелышлар, митинглар, демонстрацияләр, урам йөрешләре һәм пикетлар уздыру хокукларын гамәлгә ашыру шартларын тәэмин итү турында» 2012 елның 25 декабрендәге 91-ТРЗ номерлы Татарстан Республикасы Законының 3 статьясындагы 4 өлеше һәм 11 статьясындагы 2 өлеше әлеге эш буенча Татарстан Республикасы Конституция судының карау предметы булып тора.

2. Кеше һәм гражданның хокукларын һәм ирекләрен яклау, законлылыкны һәм хокук тәртибен, җәмәгать иминлеген тәэмин итү Россия Федерациясе Конституциясе нигезендә Россия Федерациясенең һәм аның субъектларының уртак карамагына керә (72 статья, 1 өлешнең «б» пункты). Россия Федерациясенең һәм Россия Федерациясе субъектларының уртак карамагындагы мәсьәләләр буенча федераль законнар һәм Россия Федерациясе субъектларының шулар нигезендә кабул ителүче законнары һәм башка норматив хокукый актлары чыгарыла; Россия Федерациясе субъектларының законнары һәм башка норматив хокукый актлары федераль законнарга каршы килә алмый (Россия Федерациясе Конституциясенең 76 статьясы, 2 һәм 5 өлешләр).

Җыелышлар, митинглар, демонстрацияләр, урам йөрешләре һәм пикетлар уздыруны хокукый җайга салу «Җыелышлар, митинглар, демонстрацияләр, урам йөрешләре һәм пикетлар турында» 2004 елның 19 июнендәге 54-ФЗ номерлы Федераль закон нигезендә башкарыла. Әлеге Федераль законда каралган очракларда җыелышлар, митинглар, демонстрацияләр, урам йөрешләре һәм пикетлар уздыру шартларын тәэмин итүгә кагылышлы норматив хокукый актларны Россия Федерациясе Президенты, Россия Федерациясе Хөкүмәте чыгара, Россия Федерациясе субъектларының дәүләт хакимияте органнары кабул итә һәм чыгара (1 статьяның 1 өлеше).

Татарстан Республикасы Конституциясенең 75 статьясының 2 пункты нигезендә шул исәптән Россия Федерациясе һәм аның субъектларының уртак карамагындагы мәсьәләләрне Татарстан Республикасы вәкаләтләре чикләрендә закон чыгарып җайга салу Татарстан Республикасы Дәүләт Советы карамагына керә.

Шулай итеп, «Татарстан Республикасында гражданнарның җыелышлар, митинглар, демонстрацияләр, урам йөрешләре һәм пикетлар уздыру хокукларын гамәлгә ашыру шартларын тәэмин итү турында» Татарстан Республикасы Законын кабул итеп, Татарстан Республикасы Дәүләт Советы Россия Федерациясе Конституциясе билгеләгән Россия Федерациясе һәм аның субъектларының карамагындагы мәсьәләләрне бүлешүгә нигезләнеп эш иткән һәм Татарстан Республикасы Конституциясенең үзара бәйләнештә 75 статьясы (2 пункт) һәм 29 (өченче өлеш), 43 статьялары нигезендә үзенә бирелгән вәкаләтен законлы гамәлгә ашырган.

3. Татарстан Республикасы Конституциясенең 43 статьясы нигезендә Татарстан Республикасында гражданнар закон нигезендә тыныч кына, коралсыз килеш җыелырга, җыелышлар, митинглар һәм демонстрацияләр, урам йөрешләре һәм пикетлаулар уздырырга хокуклы. Әлеге норма Россия Федерациясе Конституциясенең асылы буенча тиңдәш булган 31 статьясы нигезләмәләренә тәңгәл килә.

Россия Федерациясе гражданнарының тыныч җыелышлар ирегенә хокукларын гамәлгә ашыруын тәэмин итү максатыннан федераль закон чыгаручы «Җыелышлар, митинглар, демонстрацияләр, урам йөрешләре һәм пикетлар турында»гы Федераль законда гавами чаралар оештыру һәм уздыру тәртибе нигезләрен регламентлаштыра.

Россия Федерациясе Конституция Судының хокукый позициясеннән күренгәнчә, «Җыелышлар, митинглар, демонстрацияләр, урам йөрешләре һәм пикетлар турында»гы Федераль законда гавами чара уздыру турында хәбәрнамә бирүгә кагылышлы төп таләпләрне (гомуми нигезләрне) генә күздә тотып, федераль закон чыгаручы хәбәрнамә бирү тәртибе Россия Федерациясе субъектларының законнары дәрәҗәсендә җентекләп регламентлаштырылырга тиеш дигәннән чыгып эш иткән, шуның өстәвенә алар тарафыннан кертелә торган оештыру-процедура механизмнары төрле булырга мөмкин, ләкин һәр очракта, Россия Федерациясе Конституциясе тарафыннан танылган тыныч җыелышлар ирегенә хокук иллюзор булмасын өчен, бу өлкәдәге хокукый җайга салуның әйтелгән Федераль законның преамбуласында чагылган билгеләнешенә, атап әйткәндә, Россия Федерациясе Конституциясе билгеләгән Россия Федерациясе гражданнарының тыныч кына, коралсыз килеш җыелырга, җыелышлар, митинглар, демонстрацияләр, урам йөрешләре һәм пикетлаулар уздыруга хокукларын гамәлгә ашыруны тәэмин итүгә җавап бирергә һәм гавами чаралар уздыручыларга хәбәрнамә бирү срокларына караган норматив таләпләр үтәлешенең реаль мөмкинлеген тәэмин итәргә тиеш (2014 елның 13 маендагы 14-П номерлы Карар).

3.1. «Җыелышлар, митинглар, демонстрацияләр, урам йөрешләре һәм пикетлар турында»гы Федераль закон белән билгеләнгән тыныч җыелышлар ирегенә хокукның гамәлгә ашыру механизмының әһәмиятле элементларының берсе булып аталган Федераль законның 7 статьясы белән каралган тәртиптә гавами чара оештыручының Россия Федерациясе субъектының башкарма хакимият органына яисә җирле узидарә органына гавами чара уздыру турында хәбәрнамә бирү бурычы тора. Әлеге статьяның 2 өлеше белән каралганча, Россия Федерациясе субъектының башкарма хакимият органына яисә җирле үзидарә органына гавами чара уздыру турында хәбәрнамә бирү тәртибе Россия Федерациясе субъектының тиешле законы белән регламентлаштырыла.

Бирелгән дискрецион вәкаләтләр чикләрендә, гавами чараның уздырылу урынына карап, республика закон чыгаручысы шундый тәртипне дәгъвалана торган Татарстан Республикасы Законының 3 статьясында билгеләде, аның 1, 2 һәм 3 өлешләре эчтәлегеннән аңлашылганча, гавами чара уздыру турындагы хәбәрнамә язма формада Татарстан Республикасы Министрлар Кабинеты вәкаләт тапшырган башкарма хакимият органына яисә муниципаль берәмлек администрациясенә (алга таба — вәкаләтле орган) бирелә. Монда әлеге тәртип элементларының берсе булып вәкаләтле органның карала торган статьяның 4 өлешендә каралган гавами чаралар уздыру турындагы хәбәрнамәләрне кабул итү өчен җаваплы вазыйфаи затлар һәм (яисә) структур бүлекчәләрне билгеләү бурычы тора.

Үзенең хокукый табигате һәм максатчан билгеләнеше буенча мөрәҗәгать итүче тарафыннан дәгъвалана торган җайга салу гавами чаралар уздыруны хабәрнамә бирү тәртибендә үтәү буенча таләпләрне тәэмин итүгә, шулай ук гавами чаралар уздыру турындагы хәбәрнамәләрне кабул итү һәм карау функцияләрен үти торган органны билгеләүгә юнәлтелгән.

Казан шәһәрендә гавами чаралар үткәрү турындагы хәбәрнамәләрне карау тәртибе «Казан шәһәре Башкарма комитеты тарафыннан гавами чаралар уздыру турындагы хәбәрнамәләрне карау тәртибе турында» 2015 елның 12 октябрендәге 3713 номерлы Казан шәһәре муниципаль берәмлеге Башкарма комитеты карары белән регламентлаштырылган, аның нигезләмәләре үзләренең мәгънәсе һәм эчтәлеге буенча элек гамәлдә булган 2007 елның 20 мартындагы 448 номерлы Казан шәһәре муниципаль берәмлеге Башкарма комитеты җитәкчесе карарының нигезләмәләренә тәңгәл килә. 2015 елның 12 октябрендәге 3713 номерлы Казан шәһәре муниципаль берәмлеге Башкарма комитеты карарының 1 пунктындагы 1.1.3 пунктчасы нигезендә Казан шәһәрендә гавами чаралар уздыру турындагы хәбәрнамәне карау һәм аның буенча Казан шәһәре Башкарма комитетының вәкаләтле вәкилен билгеләү Казан шәһәре Башкарма комитеты Аппаратының телләрне үстерү һәм иҗтимагый оешмалар белән үзара эшләү бүлеге тәкъдиме буенча әлеге орган Аппараты җитәкчесенең язма күрсәтмәсе белән рәсмиләштерелә.

Гавами чара уздыру турындагы хәбәрнамәне карау өчен җаваплы конкрет вазыйфаи затның һәм (яисә) структур бүлекчәнең дәгъва белдерелә торган Татарстан Республикасы Законында түгел, ә законга буйсынулы норматив хокукый актта билгеләнү факты кеше һәм гражданның хокукларын һәм ирекләрен боза торган итеп карала алмый, чөнки Россия Федерациясе Конституция Судының 2006 елның 12 июлендәге 378-О номерлы Билгеләмәсендә бәян ителгән хокукый позициясенең мәгънәсе буенча законга буйсынулы акт закон чыгаручы дәрәҗәсендә беркетелгән нигезләмәне бары тик конкретлаштыра, ә норманың бланкет характеры үзеннән-үзе аның конституциячел булмавы турында расламый, — мондый күрсәтмәләрнең конституциячел-хокукый мәгънәсе аларның гамәлдә булган хокукый актлар системасындагы билгеләнешеннән чыгып ачыклана.

Димәк, дәгъвалана торган нормада күрсәтелгән хокукый җайга салу белән система бердәмлегендә гражданнарның тыныч җыелышлар ирегенә конституциячел хокукларын гамәлгә ашыру өчен нинди дә булса чикләүләр юк. Моннан тыш, җирле үзидарә органнарының гавами чаралар уздыру турындагы хәбәрнамәләрне кабул итү өчен җаваплы конкрет вазыйфаи затларын һәм (яисә) структур бүлекчәләрен закон чыгаручы дәрәҗәсендә беркетү Татарстан Республикасы закон чыгаручысының җирле үзидарә органнары компетенциясенә ярамый торган катышуы булыр иде һәм шуның белән җирле үзидарә мөстәкыйльлеге конституциячел принцибын бозуга китерер иде.

Мөрәҗәгать итүченең дәгъвалана торган нормада бер үк урында һәм бер үк вакытта охшаш чаралар уздыру турындагы элегрәк бирелгән хәбәрнамәләр белән гавами чаралар оештыручыларның танышып чыгу тәртибен билгели торган нигезләмәләрнең булмавы турындагы дәлилләренә карата Татарстан Республикасы Конституция суды «Җыелышлар, митинглар, демонстрацияләр, урам йөрешләре һәм пикетлар турында»гы Федераль закон андый хокукый җайга салуны билгеләүне күздә тотмый, шулай ук Россия Федерациясе субъектының закон чыгаручысына карата аны регламентлаштыру кирәклеге турындагы күрсәтмәләрне үз эченә алмый, дип билгеләп үтә.

Шул ук вакытта республика закон чыгаручысы хокук иҗаты буенча үз вәкаләтләрен гамәлгә ашыру кысаларында махсус бирелгән урыннарда гавами чаралар уздыру турында гавами чаралар оештыручылар тарафыннан бирелгән хәбәрнамәләр хакында гражданнарга белдерү тәртибен билгели. Шулай, «Татарстан Республикасында гражданнарның җыелышлар, митинглар, демонстрацияләр, урам йөрешләре һәм пикетлар уздыру хокукларын гамәлгә ашыру шартларын тәэмин итү турында» Татарстан Республикасы Законының 5 статьясындагы 5 өлеше нигезендә махсус бирелгән урыннарда гавами чаралар уздыру турында гавами чараларны оештыручылар тарафыннан бирелгән хәбәрнамә хакындагы мәгълүмат, гавами чараларны уздыру датасын, вакытын һәм урынын күрсәтеп, хәбәрнамә алынган көнне гавами чаралар уздыру турында хәбәрнамә бирелгән вәкаләтле органның «Интернет» мәгълүмат-телекоммуникация челтәрендәге сайтында урнаштырыла. Китерелгән хокукый җайга салу дәгъва белдерелә торган Татарстан Республикасы Законының 4 статьясындагы 2 өлеше нигезендә гавами чараларның, кагыйдә буларак, махсус бирелгән урыннарда уздырылуына бәйле.

Мөрәҗәгать итүче күрсәткән турыдан-туры дәгъва белдерелә торган Татарстан Республикасы Законының 3 статьясындагы 4 өлешендә гавами чаралар оештыручылар тарафыннан бирелгән хәбәрнамәләр хакында гражданнарга белдерү тәртибенең җайга салынмавы үзеннән-үзе гражданнарның тыныч кына, коралсыз килеш җыелырга, җыелышлар, митинглар һәм демонстрацияләр, урам йөрешләре һәм пикетлар уздырырга хокукларын бозу дип карала алмый.

Шулай итеп, дәгъва белдерелә торган Татарстан Республикасы Законының 3 статьясындагы 4 өлеше нигезләмәләре һәм вәкаләтле орган тарафыннан расланган гавами чаралар уздыру турындагы хәбәрнамәләрне карау тәртибе юридик көче алар бергә кулланылганда гына гамәлгә ашырыла торган бердәм нормалар комплексын тәшкил итә һәм шуның белән кеше һәм гражданның, шул исәптән гражданин Г.З. Нуриәхмәтнең дә, конституциячел хокукларын һәм ирекләрен боза торган буларак карала алмый.

3.2. «Җыелышлар, митинглар, демонстрацияләр, урам йөрешләре һәм пикетлар турында» Федераль законның 8 статьясындагы 3.1 өлешенең нигезләмәләре эчтәлегеннән аңлашылганча, гомуми файдаланудагы транспорт өчен кулланыла торган һәм гавами чара уздыру тыелган урыннарга карамаган транспорт инфраструктурасы объектларында гавами чара уздыру тәртибе әлеге Федераль закон таләпләрен һәм федераль законнар һәм башка норматив хокукый актлар белән каралган транспорт иминлеген һәм юл хәрәкәте иминлеген тәэмин итү таләпләрен исәпкә алып, Россия Федерациясе субъектының законы белән билгеләнә.

Күрсәтелгән тәртип «Татарстан Республикасында гражданнарның җыелышлар, митинглар, демонстрацияләр, урам йөрешләре һәм пикетлар уздыру хокукларын гамәлгә ашыру шартларын тәэмин итү турында» Татарстан Республикасы Законының 10 статьясында регламентлана. Әлеге статьяның 2 өлеше нигезендә гомуми файдаланудагы транспорт өчен кулланыла торган транспорт инфраструктурасы объектларында гавами чараны оештыручы гавами чара (җыелыштан һәм бер катнашучы тарафыннан уздырыла торган пикеттан гайре) уздыру турындагы хәбәрнамәне югарыда аталган Федераль законда билгеләнгән срокларда вәкаләтле органга язма рәвештә җибәрә. Күрсәтелгән статьяның 3 һәм 4 өлешләре буенча вәкаләтле орган, гомуми файдаланудагы транспорт өчен кулланыла торган транспорт инфраструктурасы объектларында (алга таба — транспорт инфраструктурасы объектлары) гавами чара уздырылу турында хәбәрнамә алганнан соң, хәбәрнамәнең күчермәсен Татарстан Республикасы башкарма хакимиятенең транспорт һәм юллар хуҗалыгы өлкәсендәге вәкаләтле органына җибәрә, аны карау нәтиҗәсе буенча ул транспорт инфраструктурасы объектында гавами чара уздыру мөмкинлеге турында дәлилләнгән бәяләмә белән бергә, шул исәптән транспорт инфраструктурасы субъекты фикерен исәпкә алып, рәсми җавап бирә.

Шул ук вакытта республика закон чыгаручысы транспорт инфраструктурасы объектларында гавами чара уздыруга каршы килә торган хәлләрнең тулы исемлеген билгеләгән. Дәгъвалана торган Татарстан Республикасы Законының 11 статьясының 1 өлеше нигезендә Татарстан Республикасы башкарма хакимиятенең транспорт һәм юллар хуҗалыгы өлкәсендәге вәкаләтле органының транспорт инфраструктурасы объектларында гавами чара уздыруга каршы килә торган хәлләр турындагы бәяләмәсе түбәндәге очракларда бирелә: транспорт инфраструктурасы объекты авария хәлендә булса һәм аның территориясендә гавами чара уздыру гавами чарада катнашучыларның сәламәтлегенә һәм иминлегенә куркыныч тудырса; гавами чара планлаштырыла торган мизгелгә транспорт инфраструктурасы объектында ремонт эшләре башкарылса; гавами чара уздыру гражданнарның транспорт инфраструктурасы объектыннан файдалануына каршылык (чикләү) тудырса яисә транспорт инфраструктурасы объектларында транспорт чаралары хәрәкәтен тулысынча туктатуны таләп итсә.

Күрсәтелгән бәяләмә, әлеге статьяның дәгъвалана торган 2 өлеше нигезендә, гавами чара уздыру урынын һәм (яисә) вакытын үзгәртү турындагы нигезләнгән тәкъдимне гавами чаралар уздырылу турындагы хәбәрнамә бирелә торган вәкаләтле орган тарафыннан гавами чараны оештыручыга җиткерү өчен нигез булып тора.

Китерелгән хокукый җайга салуның мәгънәсе буенча Татарстан Республикасы башкарма хакимиятенең транспорт һәм юллар хуҗалыгы өлкәсендәге вәкаләтле органының транспорт инфраструктурасы объектларында гавами чара уздыруга каршы килә торган хәлләр турындагы бәяләмәсе әлеге чараны оештыручы тарафыннан күрсәтелгән урында һәм (яисә) вакытта гавами чара уздыруны килештерүдән баш тарту өчен нигез булып тора. Димәк, андый бәяләмәдә гавами чараны уздыруга каршы килә торган барлык хәлләр тулысынча күрсәтелгән булырга тиеш.

Гамәлдәге хокукый җайга салу системасындагы эчтәлеге һәм конституциячел-хокукый мәгънәсе буенча дәгъвалана торган Татарстан Республикасы Законының 11 статьясындагы 2 өлеше билгеләгәнчә, транспорт инфраструктурасы объектларында гавами чара уздыруны килештерүдән баш тарткан очракта, аны уздыру турында хәбәрнамә бирелгән вәкаләтле орган гавами чараны оештыручыга күрсәтелгән бәяләмәнең булуы турында гына түгел, ә аталган гавами чараны килештерүдән баш тартуга нигез булган гавами чара уздыруга каршы килә торган хәлләрне күрсәтеп, эчтәлеген дә җиткерергә бурычлы. Шул ук вакытта гавами чара уздыруны килештерүдән баш тарту турындагы карар асылда тигезлек һәм закон өстенлеге, гаделлек, гражданнарның законга һәм дәүләтнең гамәлләренә ышанычын саклау принципларының бозылуына китермәскә тиеш.

Мондый алым Россия Федерациясе Конституция Судының хокукый позициясенә тулысынча туры килә, ул берничә тапкыр күрсәткәнчә, гавами чара уздыру урынын һәм (яисә) вакытын үзгәртү турындагы тәкъдим һичшиксез дәлилләнгән булырга һәм коммуналь яки транспорт инфраструктурасының тормыш өчен әһәмиятле объектларының нормаль һәм өзлексез кулланылышын саклауның кирәклеге белән, яисә җәмәгать тәртибен саклау, гражданнарның (гавами чарада катнашучыларның да, билгеләнгән вакытта аны уздыру урынында булырга мөмкин затларның да) иминлеген тәэмин итү кирәклеге белән, яисә башка шуның ише сәбәпләр белән нигезләнгән булырга тиеш (2009 елның 2 апрелендәге 484-О-П номерлы, 2010 елның 1 июнендәге 705-О-О номерлы, 2012 елның 18 маендагы 12-П номерлы, 2013 елның 14 февралендәге 4-П номерлы карарлар).

Бу шулай ук халыкара хокукның гомумтанылган принциплары һәм нормаларына туры килә, шул исәптән Гражданлык һәм сәяси хокуклар турында халыкара пактта каралганнарына да, аның 21 статьясы, тыныч җыелырга хокукны танып, закон нигезендә һәм демократик җәмгыятьтә кирәкле дәүләт яки җәмәгать иминлеге, җәмәгать тәртибе, халыкның сәламәтлеген һәм әхлагын саклау яки башка затларның хокукларын һәм ирекләрен яклау мәнфәгатьләрендә аны нигезле чикләүләрнең кертелүенә юл куя.

Бәян ителгәннәрне исәпкә алып, карала торган Законның 11 статьясындагы 2 өлеше үзенең эчтәлеге һәм максатчан билгеләнеше буенча гавами чараларда катнашучы затларның да, аларда катнашмаучы затларның да хокукларын һәм ирекләрен яклауга юнәлгән, транспорт инфраструктурасы объектларының нормаль һәм өзлексез кулланылышын саклау һәм гомумән законлылыкны, хокук тәртибен һәм җәмәгать иминлеген тәэмин итү максатларыннан чыга һәм шуның белән мөрәҗәгать итүченең хокукларын бозмый.

Шулай итеп, «Татарстан Республикасында гражданнарның җыелышлар, митинглар, демонстрацияләр, урам йөрешләре һәм пикетлар уздыру хокукларын гамәлгә ашыру шартларын тәэмин итү турында» Татарстан Республикасы Законының 3 статьясындагы 4 өлеше һәм 11 статьясындагы 2 өлешенең нигезләмәләре тыныч җыелышлар, митинглар, демонстрацияләр, урам йөрешләре һәм пикетлар уздыру иреге хокукының асылына каршы төшмиләр, гавами чара оештыруга һәм уздыруга, анда гражданнарның катнашуына чикләүләр куймыйлар һәм шуның белән эчтәлекләре буенча, мөрәҗәгать итүченең раславына карамастан, кеше һәм гражданның конституциячел хокукларын юкка чыгармыйлар, киметмиләр һәм башкача бозмыйлар һәм Татарстан Республикасы Конституциясенә, шул исәптән аның 28 (беренче өлеш), 43, 48 (беренче өлеш) һәм 58 (икенче өлеш) статьяларына каршы килмиләр.

4. Мөрәҗәгать итүче тарафыннан дәгъвалана торган нормаларның Татарстан Республикасы Конституциясенә туры килгәнлеген тану гавами чара уздыру турында хәбәрнамә бирү тәртибен хокукый җайга салуны киләчәктә камилләштерүгә комачауламый.

Юридик тигезлек һәм гаделлек принципларын тәэмин итү, шулай ук гавами чара оештыручыга башка гавами чараларны оештыручылар тарафыннан элегрәк бирелгән хәбәрнамәләр турында тулырак һәм оперативрак белгертү максатларында, Татарстан Республикасы Конституция суды закон чыгаручы дәрәҗәсендә андый мәгълүматны, «Татарстан Республикасында гражданнарның җыелышлар, митинглар, демонстрацияләр, урам йөрешләре һәм пикетлар уздыру хокукларын гамәлгә ашыру шартларын тәэмин итү турында» Татарстан Республикасы Законының 5 статьясындагы 5 өлеше билгеләгәнчә, гавами чараларны махсус бирелгән урыннарда уздыруга карата гына түгел, ә аларны махсус бирелгән урыннардан читтә уздырганда да тиешле гавами хакимият органнарының «Интернет» мәгълүмат-телекоммуникация челтәрендәге рәсми сайтларында урнаштыруны кирәк дип таба.

Мондый алым Россия Федерациясе Конституция Судының хокукый позициясенә туры килә, аның нигезендә Россия Федерациясе субъектының закон чыгаручысы, гавами чара уздыру турында хәбәрнамә бирүгә кагылышлы процедура кагыйдәләрен федераль законнар нигезендә билгеләгәндә, тыныч җыелышлар ирегенә хокукны конкрет шартларда эффектив тормышка ашыру өчен кирәк булса, әлеге хокукның өстәмә гарантияләрен күздә тота торган нормаларны кабул итә ала (2014 елның 13 маендагы 14-П номерлы Карар).

Бәян ителгәннәр нигезендә, «Татарстан Республикасы Конституция суды турында» Татарстан Республикасы Законының 6 статьясына, 66 статьясының беренче һәм икенче өлешләренә, 68, 69, 71 һәм 73 статьяларына, 104 статьясының беренче өлешендәге 1 пунктына таянып, Татарстан Республикасы Конституция суды

**карар чыгарды:**

1. «Татарстан Республикасында гражданнарның җыелышлар, митинглар, демонстрацияләр, урам йөрешләре һәм пикетлар уздыру хокукларын гамәлгә ашыру шартларын тәэмин итү турында» 2012 елның 25 декабрендәге 91-ТРЗ номерлы Татарстан Республикасы Законының 3 статьясындагы 4 өлешен һәм 11 статьясындагы 2 өлешен Татарстан Республикасы Конституциясенә туры килә дип танырга.

2. Әлеге Карар катгый, шикаятькә дучар ителә алмый, игълан ителү белән үз көченә керә, турыдан-туры гамәлдә була һәм башка органнар һәм вазыйфаи затлар тарафыннан раслануны таләп итми.

3. «Татарстан Республикасы Конституция суды турында» Татарстан Республикасы Законының 72 статьясы буенча бу Карар «Ватаным Татарстан» һәм «Республика Татарстан» газеталарында кичекмәстән басылып чыгарга тиеш. Карар шулай ук «Татарстан Республикасы Конституция суды хәбәрләре»ндә басылып чыгарга тиеш.

**№ 65-П Татарстан Республикасы**

 **Конституция суды**